ILINK:งบฯ 1Q59 ผ่านจุดต่ำสุดแล้ว แนะนำซื้อราคาเป้าหมาย 21.4 บาท
ILINK:ผลงาน 1Q59 ผ่านจุดต่ำสุดแล้ว คาดกำไรปี 59 จะอยู่ที่ 270 ล้านบาท ซึ่งไม่น้อยกว่าปีที่แล้วที่มีกำไร 266 ล้านบาท และหากอิง P/E ค่าเฉลี่ยในอดีตที่ 24 เท่า จะได้ราคาเหมาะสมที่ 18 บาท อย่างไรก็ดีเรายังคงใช้สมมติฐานกรณี base case คาดบริษัทจะรายได้จากธุรกิจวิศวกรรมเข้ามาหนุนผลประกอบการในช่วงครึ่งปีหลัง และคงคาดกำไรปีนี้ที่ 322 ล้านบาท และราคาเป้าหมาย 21.40 บาท
13 พ.ค. 2559

บล.บัวหลวง ระบุในบทวิเคราะห์วันนี้ (13 พ.ค.) ว่า บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK รายงานกำไรไตรมาส 1/59 ที่ 60 ล้านบาท มากกว่าคาด 20% (ฟื้นตัวจากไตรมาส 4/58ที่มีกำไรเพียง 32 ล้านบาท) โดยรายได้จาก 1) ธุรกิจจัดจำหน่ายเติบโต 21%เทียบช่วงเดียวกันของปีก่อน และอัตรากำไรขั้นต้นอยู่ที่ 22.5% เพิ่มขึ้นจาก 1Q15 ที่ 21.7%
 2) รายได้ค่าเช่าวงจรและ data center เติบโต 68%เทียบช่วงเดียวกันของปีก่อน 3) ธุรกิจวิศวกรรมรายได้ลดลงเพราะงานส่วนใหญ่มีการส่งมอบไปแล้วใน ไตรมาส1/58 มองว่าผลประกอบการได้ฟื้นตัวจากจุดต่ำสุดในไตรมาส 4/58 แล้ว แม้ในไตรมาส2/59 รายได้ของธุรกิจจัดจำหน่ายจะอ่อนตัวลงตามปัจจัยฤดูกาล แต่คาดรายได้ค่าเช่าวงจรและ data center ที่มีการเติบโตขึ้นถึง 60% ซึ่งเป็นส่วนที่มีอัตรากำไรขั้นต้นดี จะเข้ามาชดเชยผลกระทบจากปัจจัยฤดูกาลได้
คาด Data center แห่งใหม่ จะหนุนกำไรให้ ILINK ได้ราว 30-40 ล้านบาท/ปี เมื่อเปิดดำเนินการ หรือเป็น upside ต่อประมาณการราว 10%โดยบริษัทได้ข้อสรุปการร่วมทุน (JV) กับพันธมิตรอีก 2 รายแล้ว ซึ่งจะถือหุ้นคนละ 1 ใน 3 เพื่อลงทุนสร้าง Data center ขนาด 600 racks ใช้งบลงทุนราว 420 ล้านบาท ซึ่งบริษัทได้เจรจากับลูกค้าที่พร้อมจะเข้ามาใช้บริการในปีหน้าโดยขณะนี้มียอด pre-sale ราว 200 racks แล้ว
คาดตลาดจะมีมุมมองเชิงบวกมากขึ้นต่องานประมูล EPC ที่บริษัทจะเข้าร่วมเพิ่มขึ้น โดยปัจจุบันบริษัทอยู่ระหว่างศึกษาและประมูลราว 8,000 ล้านบาท โดยส่วนหนึ่งเป็นงานเดิมที่ล่าช้าออกมา และงานใหม่ได้แก่ 1) งานวางระบบสายไฟฟ้าใต้ดินของ AOT มูลค่าราว 2.3 พันล้านบาท โดยบริษัทจะจับมือกับพันธมิตร และมูลค่างานส่วนของ ILINK คาดอยู่ราว 1.3 พันล้านบาท โดยจะยื่นประมูลในช่วงเดือน มิ.ย. และ 2) งานสร้าง Data center ของการไฟฟ้าส่วนภูมิภาค มูลค่า 700 ล้านบาท ซึ่งบริษัทจะประมูลร่วมกับพันธมิตรด้านงานโยธา โดยคาดงานระบบส่วนของ ILINK อยู่ราว 400 ล้านบาท
ที่ผ่านมาราคาหุ้นปรับตัวลงมา คาดเป็นผลมาจากงานประมูลโครงการต่างๆมีความล่าช้า และส่งผลให้การรับรู้รายได้บางส่วนไม่ทันในปีนี้ อย่างไรก็ดีทดลองใช้สมมติฐานกรณีอนุรักษ์นิยมว่าปีนี้บริษัทจะไม่มีรายได้จากธุรกิจวิศวกรรม คาดกำไรปี 59 จะอยู่ที่ 270 ล้านบาท ซึ่งไม่น้อยกว่าปีที่แล้วที่มีกำไร 266 ล้านบาท และหากอิง P/E ค่าเฉลี่ยในอดีตที่ 24 เท่า จะได้ราคาเหมาะสมที่ 18 บาท อย่างไรก็ดีเรายังคงใช้สมมติฐานกรณี base case คาดบริษัทจะรายได้จากธุรกิจวิศวกรรมเข้ามาหนุนผลประกอบการในช่วงครึ่งปีหลัง และคงคาดกำไรปีนี้ที่ 322 ล้านบาท และราคาเป้าหมาย 21.40 บาท